text: 
  Selv en stormende forelskelse kan ikke rydde politiske uenigheder af 
  vejen.
  
  Derfor skal den nyforlovede radikale Lone Dybkjær og socialdemokraten 
  Poul Nyrup Rasmussen glemme alt om politik, når de skal elske.
  
  Det råd giver Jytte Hilden til sin nære veninde. Hun er selv på 
  femte år lykkeligt gift med sin socialdemokratiske partifælle, Mogens 
  Lykketoft.
  
  " Hvis man nærmest har revet totterne af hinanden om dagen, fordi 
  man er rivende uenige i nogle politiske debatter, så er det klart, 
  at så skal du altså have en Sort Guld, inden du kan begynde at 
  elske. Man springer ikke lige hjem i dobbeltsengen. Det siger sig 
  selv. Og det skal man bare vide, " siger Jytte Hilden.
  
  De to politiker-par har igennem mange år været nære venner. Jytte 
  Hilden og Lone Dybkjær er barndomsveninder, og Poul Nyrup Rasmussen og
   Mogens Lykketoft har været venner i mere end 25 år.
  
  Selv deres uddannelser har de til fælles. Pigerne er kemiingeniører og
   de to drenge cand.polit.'er.
  
  
  
  